ÚRAD VLÁDY SLOVENSKEJ REPUBLIKY
Sekcia vládnej legislatívy

Na 184. rokovanie vlády Slovenskej republiky
dňa 24. októbra 2001
K materiálu č. 7028/2001
K bodu programu č. 3

S T A N O V I S K O

k návrhu zákona o integrovanom záchrannom systéme
- k novému zneniu

I.
Návrh zákona o integrovanom záchrannom systéme predkladá na rokovanie vlády Slovenskej republiky minister vnútra Slovenskej republiky I. Šimko na základe Programového vyhlásenia vlády Slovenskej republiky z novembra 1998 a podľa Plánu legislatívnych úloh vlády Slovenskej republiky na rok 2001, ako aj v súlade s uznesením vlády Slovenskej republiky č.17 z 10. januára 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 8.novembra 2000. Návrh je vypracovaný v súlade s návrhom legislatívneho zámeru zákona o integrovanom záchrannom systéme, ktorý bol schválený uznesením vlády Slovenskej republiky č. 128 zo 14. februára 2001.
II.
Cieľom predkladaného návrhu zákona je upraviť organizáciu integrovaného záchranného systému, pôsobnosť a úlohy orgánov štátnej správy a záchranných zložiek v rámci nového, koordinovaného a jednotného systému, ako aj práva a povinnosti obcí a iných právnických osôb, fyzických osôb, ktoré majú oprávnenie na podnikanie a ostatných fyzických osôb. Návrh zákona upravuje v súlade s rozhodnutím Rady Európskej únie č. 91/396/EEC z 29. júla 1991 o zavedení jednotného európskeho čísla na tiesňové volania, zavedenie a používanie linky tiesňového volania číslo 112 v Slovenskej republike.
V práve Európskej únie je problematika návrhu zákona upravená a návrh zákona patrí medzi prioritné oblasti aproximácie práva.
Predkladaný návrh zákona zakladá zvýšené nároky na štátny rozpočet a bude mať dopad aj na zamestnanosť.
Návrh zákona predkladateľ predkladá na rokovanie vlády Slovenskej republiky bez rozporov a vzhľadom na svoj charakter návrh zákona nebol zaradený do programu rokovania Rady hospodárskej a sociálnej dohody. Rada vlády Slovenskej republiky pre verejnú správu ho prerokovala dňa 27. septembra 2001 a vyslovila s ním súhlas.
III.
Legislatívna rada vlády Slovenskej republiky prerokovala návrh zákona o integrovanom záchrannom systéme na svojom zasadnutí dňa 4. septembra 2001 a odporučila vláde Slovenskej republiky návrh zákona s c h v á l i ť s tým, že ho na rokovanie vlády predloží predkladateľ v novom znení, dopracovanom podľa jej pripomienok a odporúčaní.

Sekcia vládnej legislatívy Úradu vlády Slovenskej republiky konštatuje, že do predloženého nového znenia návrhu zákona o integrovanom záchrannom systéme predkladateľ zapracoval 34 pripomienok a odporúčaní Legislatívnej rady vlády SR s výnimkou 2 nižšie uvedených pripomienok.

Vzhľadom na uvedené odporúčame vláde Slovenskej republiky návrh zákona v predloženom znení  s c h v á l i ť  za predpokladu, že do vládneho návrhu zákona budú zapracované ešte tieto pripomienky Legislatívnej rady vlády Slovenskej republiky:

K § 13 ods. 3
- Legislatívna rada vlády Slovenskej republiky odporúčila zvážiť preformulovanie slov za prvou čiarkou do podoby: „aby sa tým neohrozila výživa toho, kto pomoc alebo vec poskytol a jeho rodiny, ako aj chod jeho podnikateľskej činnosti.“ Ak nie, odporúčila pred slovo „činnosti“ vložiť slovo „podnikateľskej“.

K § 18 ods. 5  a  § 19 ods. 4
- Odporúčame zvážiť či je v legislatívnej úprave návrhu zákona potrebná duplicita týchto dvoch vecne totožných ustanovení. Ak duplicita potrebná nie je, odporúčame § 18 ods. 5 vypustiť.

Bratislava 22. októbra 2001
Vypracoval : L. Lička

Štefan   G r m a n
generálny riaditeľ
Sekcie vládnej legislatívy
Úradu vlády Slovenskej republiky